<classify> UMOJA wa Mataifa umeipongeza Serikali ya Jamhuri ya Muungano wa Tanzania kwa mchango wake wa kulinda amani katika ukanda wa maziwa makuu na kuahidi kushirikiana na Tanzania katika kuzuia matukio yanayosababishwa na misimamo mikali. Pongezi hizo zimetolewa na Katibu Mkuu wa Umoja wa Mataifa, Antonio Guterres alipokutana na kufanya mazungumzo na Waziri wa Mambo ya Nje na Ushirikiano wa Afrika Mashariki Proesa Plamagamba Kabudi na pia katika mazungumzo hayo wamegusia masuala ya maendeleo katika ukanda wa maziwa makuu, ikiwa ni pamoja na hali ya kisiasa ya Burundi na usalama katika Jamhuri ya Kidemokrasia ya CongoDRC. Katibu Mkuu Antonio Guterres alisema umoja huo unatambua mchango na jitihada za Tanzania na kuongeza kuwa Umoja huo upo tayari kushirikiana na Tanzania katika jitihada zake za kuzuia matukio yanayosababishwa na misimamo mikali. Waziri Kabudi aliihakikishia UN kuwa Tanzania itaendelea kushirikiana na Umoja huo katika vikosi vya kulinda amani DRC na sehemu nyingine duniani ili kuufanya ukanda wa maziwa makuu, Afrika na duniani kwa ujumla kuwa mahali salama pa kuishi. Wakati huo huo Tanzania imesaini mkataba wa kupiga marufuku matumizi ya silaha za nyuklia na kuwa mojawapo ya nchi 12 zilizosaini na kuridhia mkataba huo na kuifanya Tanzania kuwa miongoni mwa nchi 60 zilizosaini na ya 32 kati ya nchi zilizoridhia mkataba huo.  <topic>: KITAIFA 